Document ID: 32004R1769

ΚΑΝΟΝΙΣΜΌΣ (ΕΚ) αριθ. 1769/2004 ΤΗΣ ΕΠΙΤΡΟΠΉΣ
της 14ης Οκτωβρίου 2004
σχετικά με την τροποποίηση του κανονισμού (ΕΚ) αριθ. 2390/1999 για τον προσδιορισμό της μορφής και του περιεχομένου των λογιστικών στοιχείων τα οποία πρέπει να υποβάλλονται στην Επιτροπή προς το σκοπό της εκκαθάρισης των λογαριασμών του ΕΓΤΠΕ - Τμήμα Εγγυήσεων τόσο για λόγους επίβλεψης όσο και πρόβλεψης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (1), και ιδίως το άρθρο 4 παράγραφος 8,
Εκτιμώντας τα ακόλουθα:
(1)
Το άρθρο 2 παράγραφος 3 του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ - Τμήμα Εγγυήσεων (2), προβλέπει ότι η μορφή και το περιεχόμενο των λογιστικών στοιχείων που μνημονεύονται στο άρθρο 4 παράγραφος 1 στοιχείο γ) του εν λόγω κανονισμού καθορίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΚ) αριθ. 1258/1999.
(2)
Ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3), που εφαρμόζεται στα όργανα και τους οργανισμούς της Κοινότητας, και η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (4), που μεταφέρθηκε στο εθνικό δίκαιο και εφαρμόζεται στα κράτη μέλη, αφορά το δικαίωμα προστασίας της ιδιωτικής ζωής των φυσικών προσώπων όσον αφορά την επεξεργασία προσωπικών δεδομένων.
(3)
Οποιαδήποτε προσωπικά δεδομένα τα οποία περιλαμβάνονται στα στοιχεία που συλλέγονται στο πλαίσιο του κανονισμού (ΕΚ) αριθ. 2390/1999 της Επιτροπής (5) πρέπει να αποτελέσουν αντικείμενο επεξεργασίας σύμφωνα με τις απαιτήσεις του κανονισμού (ΕΚ) αριθ. 45/2001, ο οποίος προβλέπει ειδικότερα ότι τα πρόσωπα τα οποία αφορούν τα δεδομένα πρέπει να ενημερώνονται σχετικά με τα δικαιώματά τους, συμπεριλαμβανομένου του δικαιώματος, ύστερα από αίτηση, να τους κοινοποιηθούν τα δεδομένα προσωπικού χαρακτήρα, του δικαιώματος διόρθωσης οποιασδήποτε ανακρίβειας ή έλλειψης στα προσωπικά δεδομένα και του δικαιώματος προσφυγής ανά πάσα στιγμή στον Ευρωπαίο Επόπτη Προστασίας Δεδομένων. Δυνάμει του άρθρου 248 παράγραφος 3 της συνθήκης, το Ευρωπαϊκό Ελεγκτικό Συνέδριο έχει δικαίωμα πρόσβασης στα λογιστικά στοιχεία που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95, και μπορεί να επεξεργαστεί προσωπικά δεδομένα σύμφωνα με το άρθρο 5 στοιχείο β) και το άρθρο 7 του κανονισμού (ΕΚ) αριθ. 45/2001.
(4)
Για την πραγματοποίηση επαληθεύσεων στο πλαίσιο της εκκαθάρισης λογαριασμών του ΕΓΤΠΕ - Τμήμα Εγγυήσεων, η Ευρωπαϊκή Υπηρεσία Καταπολέμησης της Απάτης (OLAF) έχει επίσης δικαίωμα πρόσβασης στα λογιστικά στοιχεία που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95 και μπορεί να επεξεργαστεί προσωπικά δεδομένα, σύμφωνα με το άρθρο 5 στοιχείο α) και το άρθρο 7 παράγραφος 1 του κανονισμού (ΕΚ) αριθ. 45/2001.
(5)
Η μορφή και το περιεχόμενο των λογιστικών στοιχείων που πρέπει να υποβάλλονται στην Επιτροπή για το σκοπό της εκκαθάρισης των λογαριασμών του ΕΓΤΠΕ - Τμήμα Εγγυήσεων, τόσο για λόγους επίβλεψης όσο και πρόβλεψης καθορίζεται επί του παρόντος από τον κανονισμό (ΕΚ) αριθ. 2390/1999. Κρίνεται σκόπιμο να προσαρμοστεί ο εν λόγω κανονισμός.
(6)
Λόγω τροποποιήσεων στην ονοματολογία του προϋπολογισμού και για να διατηρηθεί το βέλτιστο δυνατό επίπεδο όσον αφορά την ανταλλαγή επικαιροποιημένων πληροφοριών μεταξύ των κρατών μελών και της Επιτροπής, κρίνεται αναγκαία η τροποποίηση των παραρτημάτων του κανονισμού (ΕΚ) αριθ. 2390/1999 από τις 16 Οκτωβρίου 2004.
(7)
Κατά συνέπεια, πρέπει να τροποποιηθεί αναλόγως ο κανονισμός (ΕΚ) αριθ. 2390/1999.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2390/1999 τροποποιείται ως εξής:
1)
Το άρθρο 2 αντικαθίσταται από το ακόλουθο κείμενο:
«Άρθρο 2
1. Τα λογιστικά στοιχεία που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95 χρησιμοποιούνται από την Επιτροπή μόνο προς τους σκοπούς:
α)
εκτέλεσης των καθηκόντων της στο πλαίσιο της εκκαθάρισης λογαριασμών του ΕΓΤΠΕ - Τμήμα Εγγυήσεων, σύμφωνα με τον κανονισμό (ΕΚ) αριθ. 1258/1999·
β)
της παρακολούθησης των εξελίξεων και της παροχής προβλέψεων στον γεωργικό τομέα.
Στο πλαίσιο αυτό, το Ευρωπαϊκό Ελεγκτικό Συνέδριο και η Ευρωπαϊκή Υπηρεσία Καταπολέμησης της Απάτης (OLAF) μπορούν να έχουν πρόσβαση στα στοιχεία αυτά.
2. Οποιαδήποτε προσωπικά δεδομένα τα οποία περιλαμβάνονται στα στοιχεία που συλλέγονται μπορούν να αποτελέσουν αντικείμενο επεξεργασίας μόνο για τους σκοπούς που διευκρινίζονται στην παράγραφο 1. Ειδικότερα, εάν τα λογιστικά στοιχεία χρησιμοποιούνται από την Επιτροπή για το σκοπό που αναφέρεται στην παράγραφο 1 στοιχείο β), η Επιτροπή πρέπει να καταστήσει τα στοιχεία αυτά ανώνυμα και να τα επεξεργάζεται αποκλειστικά με συγκεντρωτική μορφή.
3. Για οποιοδήποτε αίτημα σχετικά με τα δεδομένα προσωπικού χαρακτήρα, το πρόσωπο το οποίο αφορούν τα δεδομένα πρέπει να απευθύνεται στη Γενική Διεύθυνση Γεωργίας στην Ευρωπαϊκή Επιτροπή: AGRI-J1@cec.eu.int
4. Η Επιτροπή μεριμνά για την ασφάλεια και την τήρηση του απορρήτου των λογιστικών στοιχείων που αναφέρονται στο άρθρο 4 παράγραφος 1 στοιχείο γ) του κανονισμού (ΕΚ) αριθ. 1663/95.».
2)
Τα παραρτήματα I, II και III του κανονισμού (ΕΚ) αριθ. 2390/1999 αντικαθίστανται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 16 Οκτωβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2004.

Labels: 12
4
15
6